KIRJALLINEN KYSYMYS E-1492/00 esittäjä(t): Mauro Nobilia (UEN) komissiolle. Tapaus Breda-Omeca.



Virallinen lehti nro 053 E , 20/02/2001 s. 0153 - 0154



KIRJALLINEN KYSYMYS E-1492/00 esittäjä(t): Mauro Nobilia (UEN) komissiolle (11. toukokuuta 2000) Aihe: Tapaus Breda-Omeca Tausta: Reggio Calabriassa toimiva yhtiö Breda-Omeca on vuosien 1965 ja 1992 välisenä aikana käyttänyt asbestia ja asbestia sisältäviä materiaaleja tavanomaiseen junavaunujen eristämiseen; Italian laeissa 257 vuodelta 1992 ja 271 vuodelta 1973 vahvistetaan, että asbestin käyttö rakennusmateriaalina on laitonta, ja myönnetään työntekijöille, jotka ovat käsitelleet asbestia vähintään kymmenen vuoden ajan, oikeus saada erityisiä korvauksia; Breda-Omecan työntekijöille ei ole vielä myönnetty oikeutta Italian lain mukaisiin korvauksiin huolimatta siitä, että tuotantolaitoksen sisällä on tehty lukuisia teknisiä tutkimuksia, joissa on havaittu jälkiä sinisestä asbestista; tuotantolaitoksen työntekijät tekevät edelleenkin töitä samoissa tiloissa, jotka on useaan otteeseen todettu asbestin saastuttamiksi ja joita ei ole koskaan puhdistettu; Voiko Euroopan komissio 1. selvittää, pitääkö edellä esitetty paikkansa; 2. tarkistaa, onko useiden työntekijöiden oleskelu asbestin saastuttamissa tiloissa vastoin yhteisön nykyistä lainsäädäntöä, joka koskee työntekijöiden suojelua syöpää aiheuttaville aineille altistumista vastaan; 3. selvittää, onko yhtiön työntekijöillä, jotka ovat useiden vuosien ajan käyttäneet työssään asbestia, oikeus saada erityisiä korvauksia yhteisön voimassaolevan lainsäädännön perusteella; 4. tarpeen vaatiessa ottaa asia esille Italian viranomaisten kanssa, jotta Reggio Calabriassa toimivan Breda-Omeca-yhtiön työntekijät saavat edellä mainittuja korvauksia, joihin he ovat lain mukaan oikeutettuja? Anna Diamantopouloun komission puolesta antama vastaus (27. kesäkuuta 2000) Komissio ei ole tietoinen arvoisan parlamentin jäsenen ilmoittamasta tapauksesta. Työntekijöiden suojelemisesta asbestialtistukselta työssä säädetään neuvoston 19 päivänä syyskuuta 1983 antamassa direktiivissä 83/477/ETY(1) sellaisena kuin se on muutettuna neuvoston 25 päivänä kesäkuuta 1991 antamalla direktiivillä 91/382/ETY(2). Direktiivi sisältää erityisiä säännöksiä asbestin työntekijöiden terveyteen kohdistuvien vaikutusten ehkäisemiseksi. Italia on saattanut direktiivin säännökset asianmukaisesti osaksi kansallista lainsäädäntöään. Jos todetaan sellaisten säännösten rikkomista, joilla edellä mainittu direktiivi on saatettu osaksi kansallista lainsäädäntöä, asia on saatettava niiden Italian viranomaisten tietoon, joilla on toimivalta valvoa ja seurata kansallisten säännösten noudattamista. Viranomaisten on sen jälkeen tehtävä kaikki tarvittavat tarkastuskäynnit ja varmistukset, jotta säännöksiä varmasti noudatetaan asianmukaisesti. Vaikka ammattitauteja koskevan eurooppalaisen luettelon hyväksymisestä jäsenvaltioille 22 päivänä toukokuuta 1990 annetussa komission suosituksessa 90/326/ETY(3) viitataan kaikkiin asbestisaltistuksesta aiheutuneisiin tauteihin, jäsenvaltiot vastaavat ammattitautien perusteella maksettavista korvauksista ja erityisistä sosiaaliturvaetuuksista. (1) EYVL L 263, 24.9.1983. (2) EYVL L 206, 29.7.1991. (3) EYVL L 160, 26.6.1990.